આવતી કાલે ટીમ ઇન્ડિયા કોલંબોના આર. પ્રેમદાસા સ્ટેડિયમમાં યજમાન શ્રીલંકા સામે ટકરાશે. ફાઇનલ મુકાબલો ૧૮ માર્ચે રમાશે. ત્રણેય દેશની ટીમ એકબીજા સામે બે-બે મેચ રમશે અને ટોચના સ્થાને રહેનારી બે ટીમ ફાઇનલમાં રમશે. બધી મેચ કોલંબોમાં રમાશે. આ શ્રેણી શ્રીલંકાના ૭૦મા સ્વતંત્રતા દિવસ પ્રસંગે રમાઈ રહી છે. ટીમ ઇન્ડિયા માટે આ શ્રેણી હાર-જીત કરતાં વધુ એ યુવા ખેલાડીઓના દૃષ્ટિકોણથી વધુ મહત્ત્વપૂર્ણ છે, જેમને પસંદગીકારોએ આગામી વર્ષે ઈંગ્લેન્ડમાં રમાનારા વર્લ્ડકપને ધ્યાનમાં રાખીને તક આપી છે.